*Projekts*

**Informatīvais ziņojums "Nozaru administratīvo pārkāpumu kodifikācijas ieviešanas sistēmas īstenošana"**

Informatīvais ziņojums "Nozaru administratīvo pārkāpumu kodifikācijas ieviešanas sistēmas īstenošana" (turpmāk – informatīvais ziņojums) ir izstrādāts atbilstoši Ministru kabineta 2016. gada 13. decembra sēdes protokola Nr. 68 67. § "Informatīvais ziņojums "Nozaru administratīvo pārkāpumu kodifikācijas ieviešanas sistēmas īstenošana"" (turpmāk – protokollēmums) 4. punktā noteiktajam uzdevumam, proti, Tieslietu ministrijai sagatavot un tieslietu ministram līdz 2018. gada 31. decembrim noteiktā kārtībā iesniegt izskatīšanai Ministru kabinetā informatīvo ziņojumu.

**Nozaru administratīvo pārkāpumu kodifikācijas ieviešanas sistēmas**

**īstenošanas gaita**

Atbilstoši informatīvā ziņojuma "Nozaru administratīvo pārkāpumu kodifikācijas ieviešanas sistēma", kas tika pieņemts zināšanai Ministru kabineta 2014. gada 22. aprīļa sēdē (prot. Nr. 24 26. §), (turpmāk – kodifikācijas ieviešanas ziņojums) 2. pielikumā minētajam ministrijām (institūcijām) bija jāizstrādā 120 likumprojekti līdz 2016. gada 31. decembrim.

Savukārt atbilstoši informatīvā ziņojuma "Nozaru administratīvo pārkāpumu kodifikācijas ieviešanas sistēmas īstenošana", kas tika pieņemts zināšanai Ministru kabineta 2016. gada 13. decembra sēdē (prot. Nr. 68 67. §), (turpmāk – kodifikācijas īstenošanas ziņojums) pielikumā minētajam ministrijām (institūcijām) līdz 2017. gada 1. septembrim bija vēl jāizstrādā 41 likumprojekts no iepriekš minētajiem 120 likumprojektiem.

Līdz šim brīdim Tieslietu ministrijas izveidotajā Latvijas Administratīvo pārkāpumu kodeksa pastāvīgajā darba grupā (turpmāk – darba grupa) ir izskatīti **98** likumprojekti no kodifikācijas ieviešanas ziņojuma 2. pielikumā minētajiem 120 likumprojektiem. Turklāt iesniegti izskatīšanai darba grupā ir **7** likumprojekti. Savukārt **15** likumprojekti vēl nav iesniegti izskatīšanai darba grupā.

Darba grupa, izskatot kodifikācijas ieviešanas ziņojuma 2. pielikumā un kodifikācijas īstenošanas ziņojuma pielikumā minētos likumprojektus, ir konstatējusi, ka likumprojektu izstrādātāji ne vienmēr ievēro kodifikācijas ieviešanas ziņojumā un kodifikācijas īstenošanas ziņojumā ietvertās likumprojektu izstrādāšanas rekomendācijas, tādēļ tiek pieļautas vienveidīgas kļūdas. Līdz ar to Tieslietu ministrija atkātoti īpaši vērš uzmanību uz sekojošo:

1. Izstrādājot attiecīgos likumprojektus, nepieciešams izvērtēt **Latvijas Administratīvo pārkāpumu kodeksā (turpmāk – kodekss) paredzēto administratīvo pārkāpumu atbilstību Ministru kabineta 2013. gada 4. februāra rīkojuma Nr. 38 "Par Administratīvo sodu sistēmas attīstības koncepciju" 3. punktā noteiktajiem kritērijiem**, t.i.,

1) nodarījuma bīstamība (proti, vai kodeksā noteiktie administratīvie pārkāpumi ir uzskatāmi par bīstamiem un līdz ar to saglabājama administratīvā atbildība; vai kodeksā noteiktie administratīvie pārkāpumi nav uzskatāmi par bīstamiem un līdz ar to nav saglabājama administratīvā atbildība);

2) sabiedriskais kaitīgums (proti, vai kodeksā noteiktie administratīvie pārkāpumi aizskar sabiedriskās intereses tādā mērā, ka nepieciešams saglabāt kodeksā esošos administratīvos sodus par tiem; vai kodeksā noteiktie administratīvie pārkāpumi neaizskar sabiedriskās intereses tādā mērā, ka būtu nepieciešams saglabāt kodeksā esošos administratīvos sodus par tiem);

3) nodarījuma sekas (proti, vai nodarījuma sekas ir uzskatāmas par būtiskām un līdz ar to nepieciešams saglabāt kodeksā paredzēto administratīvo atbildību; vai nodarījuma sekas ir uzskatāmas par nebūtiskām un līdz ar to nav nepieciešams saglabāt kodeksā paredzēto administratīvo atbildību);

4) nodarījuma aktualitāte (proti, vai kodeksā noteiktie administratīvie pārkāpumi nav novecojuši; vai, izvērtējot pēdējo triju gadu statistikas datus, faktiski tiek piemēroti kodeksā noteiktie administratīvie sodi);

5) nodarījuma attiecināmība uz publiski tiesiskajām attiecībām (proti, vai kodeksā noteiktie administratīvie sodi ir paredzēti par civiltiesisku saistību pārkāpšanu un līdz ar to nav saglabājami; vai kodeksā noteiktie administratīvie sodi, kas uzskatāmi par valsts iejaukšanos civiltiesiskajās attiecībās, ir attaisnojami, jo aizskar būtiskas sabiedriskās intereses (piemēram, darba tiesībās, patērētāju aizsardzības tiesībās) un līdz ar to saglabājami u. tml.).

2. Attiecīgajos likumprojektos ir **aizliegts paredzēt administratīvos sodus par administratīvā akta labprātīgu neizpildīšanu**. Proti, ja lieta uzsākta administratīvā procesa ietvaros, tad šī procesa ietvaros tā arī ir jāpabeidz. Administratīvā procesa likuma astotajā sadaļā ir noteikta administratīvā akta izpildes kārtība, tai skaitā piespiedu izpildes kārtība. Līdz ar to gan šajā administratīvajā procesā izdotais administratīvais akts, gan tā izpildē veiktās faktiskās darbības ir pakļautas administratīvo tiesu kontrolei un veido vienu saturiski un loģiski vienotu procesu.

Savukārt, ja brīdī, kad administratīvais akts netiek labprātīgi izpildīts, tiek uzsākts administratīvo pārkāpumu process, tad par vieniem un tiem pašiem faktiskajiem apstākļiem ir uzsākti divi dažādi procesi, kas pakļauti dažādu tiesu jurisdikcijai. Turklāt administratīvā pārkāpuma lietas ierosināšana par administratīvā akta neizpildi nenodrošina to, ka administratīvais akts tiks izpildīts. Persona var piekrist samaksāt administratīvo sodu, bet tik un tā atteikties labprātīgi izpildīt administratīvo aktu. Minēto iemeslu dēļ nevar veidot tādus administratīvo pārkāpumu sastāvus, kuru objektīvā puse izpaužas kā iestādes iepriekš izdota administratīvā akta nepildīšana.

3. Izstrādājot attiecīgos likumprojektus, nepieciešams **ievērot administratīvā akta izdošanas prioritātes principu**, proti, ja ir nepieciešams panākt, lai persona izpilda noteiktas normatīvajos aktos paredzētas prasības, prioritāte ir administratīvā akta izdošanai ar pienākumu atbilstošā termiņā novērst neatbilstības un izpildīt prasības.

Savukārt tajos gadījumos, kad nepieciešams reaģēt uz kādu personas izdarītu pārkāpumu, kurš vairs nav novēršams (piemēram, ir jau iestājušās tā materiālās sekas, vai rīcība ir neatgriezeniska un ar augstu bīstamības pakāpi, kā ceļu satiksmes noteikumu pārkāpumos), prioritāte ir administratīvā soda piemērošanai.

Turklāt jāņem vērā tas, ka privātpersonai pakļaušanās normatīvo aktu prasībām ir saistīta ar zināmiem finansiālajiem izdevumiem. Ja privātpersonai tiek piemērots administratīvais sods, tad zināmā mērā soda izpilde attālina personu no normatīvo aktu prasību izpildes, jo pieejamie finanšu līdzekļi tiek novirzīti soda samaksai, nevis neatbilstību novēršanai. Tādējādi ir jāvērtē, vai soda piemērošana neattālina no mērķa panākt normatīvā akta prasību izpildi.

Tieslietu ministrija informē, ka lielākā daļa ministriju (institūciju) jau ir veikušas iepriekš minēto izvērtējumu, izstrādājot attiecīgos likumprojektus. Līdz ar to likumos netiek pārņemts identisks kodeksa attiecīgajās normās ietvertais regulējums.

Tā, piemēram, Ekonomikas ministrijas izstrādātajā likumprojektā "Grozījumi Patērētāju tiesību aizsardzības likumā" (Saeimas reģ. Nr. 942/Lp12) nav paredzēta administratīvā atbildība par patērētāju kreditēšanas pakalpojumu sniegšanu, pārkāpjot speciālajā atļaujā (licencē) minētos nosacījumus, proti, Patērētāju tiesību aizsardzības centrs turpmāk pieņems attiecīgus lēmumus Administratīvā procesa likumā noteiktajā kārtībā.

Savukārt Iekšlietu ministrijas izstrādātajā likumprojektā "Grozījumi Ugunsdrošības un ugunsdzēsības likumā" (Saeimas reģ. Nr. 768/Lp12) nav paredzēta administratīvā atbildība par formāla rakstura ugunsdrošības prasību pārkāpumiem. Piemēram, Ugunsdzēsības aparātu uzskaites žurnālā nav norādīts ugunsdzēsības aparātu nākamās pārbaudes datums, Iekšējā ugunsdzēsības ūdensvada ugunsdzēsības krānu pārbaudes žurnālā nav norādīta informācija par ugunsdzēsības krānu darba stāvokli vai Ugunsaizsardzības sistēmas tehniskās apkopes un remontdarbu uzskaites žurnālā nav reģistrētas tehniskās apkopes un remontdarbi. Šādus formāla rakstura ugunsdrošības prasību pārkāpumus Valsts ugunsdzēsības un glābšanas dienesta amatpersona norādīs administratīvajā aktā un noteiks to novēršanas termiņu. Savukārt administratīvā akta izpilde tiks nodrošināta Administratīvā procesa likumā noteiktajā kārtībā.

Šobrīd spēkā esošajā kodeksa 179. panta otrajā un trešajā daļā ir paredzēta administratīvā atbildība par atbilstības ugunsdrošības prasībām nenodrošināšanu Valsts ugunsdzēsības un glābšanas dienesta noteiktajā termiņā, kā arī par Valsts ugunsdzēsības un glābšanas dienesta amatpersonas lēmuma apturēt vai ierobežot būves, tās daļas vai iekārtas ekspluatāciju, būvdarbus vai produkcijas laišanu tirgū nepildīšanu. Minētie administratīvie pārkāpumi izpaužas kā Valsts ugunsdzēsības un glābšanas dienesta izdoto administratīvo aktu neizpilde. Līdz ar to likumprojektā "Grozījumi Ugunsdrošības un ugunsdzēsības likumā" (Saeimas reģ. Nr. 768/Lp12) netiek paredzēta administratīvā atbildība par Valsts ugunsdzēsības un glābšanas dienesta izdoto administratīvo aktu nepildīšanu. Valsts ugunsdzēsības un glābšanas dienesta izdoto administratīvo aktu izpilde tiks nodrošināta Administratīvā procesa likuma ietvaros.

Turklāt, veicot iepriekš minēto izvērtējumu, tiek konstatēts, ka atsevišķos gadījumos nav nepieciešams izdarīt grozījumus likumos, kas minēti kodifikācijas ieviešanas ziņojuma 2. pielikumā (piemēram, Kredītiestāžu likumā, Zemes ierīcības likumā), bet atsevišķos gadījumos tiek konstatēts, ka nepieciešami grozījumi vēl citos likumos, kas nav minēti kodifikācijas ieviešanas ziņojuma 2. pielikumā (piemēram, Latvijas Republikas Zemessardzes likumā, Autoceļu lietošanas nodevas likumā, Kredītinformācijas biroju likumā, Enerģijas dzērienu aprites likumā, likumā "Par Latvijas valsts ģerboni"). Arī šie likumprojekti tiek izskatīti darba grupā. Līdz ar to papildus iepriekš minētajiem darba grupā izskatītajiem 98 likumprojektiem darba grupa ir izskatījusi vēl **18** likumprojektus.

Tieslietu ministrija informē arī par to, ka atsevišķās darba grupas sēdēs tiek nolemts likumprojektu izskatīt atkārtoti, ja nepieciešams būtiski precizēt likumprojektu. Tādējādi ir gadījumi, kad viens likumprojekts tiek izskatīts vairākās darba grupas sēdēs.

Papildus Tieslietu ministrija informē, ka atbilstoši kodifikācijas ieviešanas ziņojuma 2. pielikumā minētajam, lielākā daļa administratīvo pārkāpumu informācijas sniegšanas jomā un amatpersonu likumīgo prasību nepildīšanas vai amatpersonu darbības traucēšanas jomā ir jāparedz likumprojektā "Pārvaldes un sabiedriskās kārtības likums" (piemēram, kodeksa 110.4, 113., 116.4, 175., 175.1, 175.2, 175.9, 175.10, 179.3 un 202.1 pants), tomēr darba grupā tika konstatēts, ka vairākos likumprojektos ir paredzēti vēl citi līdzīgi administratīvie pārkāpumi informācijas sniegšanas jomā un amatpersonu likumīgo prasību nepildīšanas vai amatpersonu darbības traucēšanas jomā, bet tie tiek atšķirīgi formulēti (piemēram, kodeksa 45.2, 110.5 un 146.5 pantā).

Līdz ar to darba grupā tika nolemts, ka **visi administratīvie pārkāpumi informācijas sniegšanas jomā un amatpersonu likumīgo prasību nepildīšanas vai amatpersonu darbības traucēšanas jomā ir jāparedz vienā likumprojektā, proti, Tieslietu ministrijas izstrādātajā likumprojektā "Administratīvo sodu par pārkāpumiem pārvaldes, sabiedriskās kārtības un valsts valodas lietošanas jomā likums"**, kas izsludināts Valsts sekretāru 2018. gada 2. augusta sanāksmē (prot. Nr. 30 11. §, VSS-780).

Ievērojot minēto, likumprojektu izstrādātājiem ir nepieciešams izvērtēt to kompetencē esošajos likumprojektos ietvertos administratīvos pārkāpumus, un gadījumā, ja tiek konstatēts, ka šajos likumprojektos ir ietverti administratīvie pārkāpumi informācijas sniegšanas jomā un amatpersonu likumīgo prasību nepildīšanas vai amatpersonu darbības traucēšanas jomā, informēt Tieslietu ministriju, lai tā varētu attiecīgos administratīvos pārkāpumus ietvert iepriekš minētajā likumprojektā "Administratīvo sodu par pārkāpumiem pārvaldes, sabiedriskās kārtības un valsts valodas lietošanas jomā likums".

**Turpmākā nozaru administratīvo pārkāpumu kodifikācijas ieviešanas sistēmas īstenošanas gaita**

Administratīvās atbildības likums tika pieņemts 2018. gada 25. oktobrī, un tas stāsies spēkā 2020. gada 1. janvārī. Līdz ar to arī visiem likumprojektiem, kas saistīti ar nozaru administratīvo pārkāpumu kodifikāciju, ir jāstājas spēkā 2020. gada 1. janvārī.

Savukārt visi likumprojekti, kas minēti protokollēmuma 2. un 3. punktā, vēl nav izstrādāti, izskatīti darba grupā vai izsludināti Valsts sekretāru sanāksmē. Līdz ar to nepieciešams atzīt protokollēmuma 2. un 3. punktu par aktualitāti zaudējušu un noteikt jaunus termiņus attiecīgo uzdevumu izpildei.

Proti, atbildīgajām ministrijām ir nepieciešams izstrādāt likumprojektus, kas šobrīd vēl nav izstrādāti un nodoti apspriešanai darba grupā (pielikums), izskatīt šos likumprojektus darba grupā un pieteikt izsludināšanai Valsts sekretāru sanāksmē **līdz 2019. gada 1. martam**, kā arī nodrošināt to tālāku virzību, lai tie tiktu pieņemti Saeimā un stātos spēkā vienlaikus ar Administratīvās atbildības likumu.

Turklāt, izstrādājot iepriekš minētos likumprojektus, nepieciešams ņemt vērā kodifikācijas ieviešanas ziņojuma 1. pielikumā noteikto kodeksa pantu sadalījumu pa attiecīgajiem likumiem.

Ievērojot, ka par atsevišķiem likumprojektiem, kuri ir izskatīti darba grupā, pieņemts lēmums vēlreiz tos izskatīt darba grupā, nepieciešams atkārtoti iesniegt tos izskatīšanai darba grupā. Līdz ar to atbildīgajām ministrijām (institūcijām) ir nepieciešams precizēt attiecīgos likumprojektus, iesniegt tos apspriešanai darba grupā, izskatīt šos likumprojektus darba grupā un pieteikt izsludināšanai Valsts sekretāru sanāksmē **līdz 2019. gada 1. februārim**, kā arī nodrošināt to tālāku virzību, lai tie tiktu pieņemti Saeimā un stātos spēkā vienlaikus ar Administratīvās atbildības likumu.

Tie likumprojekti, kas jau ir izstrādāti un izskatīti darba grupā, kā arī tie likumprojekti, kas nodoti apspriešanai darba grupā, bet vēl nav izskatīti darba grupā, pēc to izskatīšanas darba grupā atbildīgajām ministrijām (institūcijām) jāpiesaka izsludināšanai Valsts sekretāru sanāksmē **līdz 2019. gada 1. februārim**, nodrošinot to tālāku virzību, lai tie tiktu pieņemti Saeimā un stātos spēkā vienlaikus ar Administratīvās atbildības likumu.

Savukārt to likumprojektu, kas jau ir izstrādāti, izskatīti darba grupā, izsludināti Valsts sekretāru sanāksmē un atbalstīti Ministru kabinetā, tālāka virzība ir jānodrošina atbildīgajām ministrijām (institūcijām), lai tie tiktu pieņemti Saeimā un stātos spēkā vienlaikus ar Administratīvās atbildības likumu.

Papildus atbildīgajām ministrijām (institūcijām) ir nepieciešams izvērtēt to kompetencē esošajos likumprojektos ietvertos administratīvos pārkāpumus, un gadījumā, ja tiek konstatēts, ka šajos likumprojektos ir ietverti administratīvie pārkāpumi informācijas sniegšanas jomā un amatpersonu likumīgo prasību nepildīšanas vai amatpersonu darbības traucēšanas jomā, informēt Tieslietu ministriju **līdz 2019. gada 15. janvārim.**

Tieslietu ministrs Dzintars Rasnačs

Māliņa 67036910

Ilze.Malina@tm.gov.lv